İslam Rzayev

Rzayev İslam Tapdıq oğlu () — Azərbaycanlı müğənni, xanəndə və pedaqoq, Azərbaycan SSR xalq artisti (1989).

 Həyatı 
İslam Rzayev 11 noyabr 1934-cü ildə Füzuli rayonunun Sərdarlı kəndində dünyaya gəlmişdir. Qarabağ xanəndəlik məktəbinin layiqli davamçılarından biri olmuşdur. Onun səsini ilk dəyərləndirən Seyid Şuşinski olmuşdur. Peşəkar musiqi təhsilini Bakıda Asəf Zeynallı adına Azərbaycan Dövlət Musiqi Texnikumunda almış (1951–1956), Seyid Şuşinskinin sinfində muğam dəstgahlarını mükəmməl öyrənmişdir. Həmçinin Zülfü Adıgözəlovdan və Həqiqət Rzayevadan muğam dərsləri almış, sənətini təkmilləşdirmişdir. Daha sonra 1976-cı ildə Azərbaycan Dövlət İncəsənət İnstitutunu bitirmişdir.

1958-ci ildən ömrünün sonunadək Azərbaycan Dövlət Akademik Filarmoniyasının solisti kimi fəaliyyətə göstərib. Pedaqoji işlə də məşğul olmuş, yetirdiyi tələbələr xanəndəlik məktəbinin layiqli davamçıları kimi tanınmışlar. İslam Rzayevin təşəbbüsü ilə 1989-cu ildə Bakıda ilk Dövlət Muğam Teatrı yaradılmışdır. Həyatının sonunadək Muğam Teatrının bədii rəhbəri vəzifəsində çalışıb.

Onun oxuduğu "Çahargah", "Bayatı-Kürd", "Mahur–Hindi", "Rast" muğam dəstgahları AzTV-nin fonduna daxil edilmişdir. Bir sıra mahnılar da bəstələmiş, onlardan "Gəl inad etmə", "Dağlar başı", "Almadərən" mahnıları geniş yayılmışdır. Öz yaradıcılığında bəstəkar əsərlərinə də müraciət etmiş, Cahangir Cahangirovun "Nəsimi", "Aşıq Alı" və s. kantatalarında solo partiyanı ifa etmişdir.

70-dən artıq qastrol səfərlərində olmuş, Fransa, İngiltərə, İran, İraq, Əlcəzair, Türkiyə, İsrail, Kolumbiya, Peru, Kuba, Yaponiya, Hindistan, Nepal kimi ölkələrdə Azərbaycan mədəniyyətini təmsil etmişdir.

Xanəndə 26 yanvar 2008-ci ildə Bakı şəhərində vəfat etmişdir. Fəxri Xiyabanda dəfn olunub.

 Xatirəsi 
2025-ci ildə Beynəlxalq Muğam Mərkəzində Xalq artisti İslam Rzayevin anadan olmasının 90 illiyinə həsr olunan tədbir keçirilib.

 Mükafatları 
 Azərbaycan SSR əməkdar artisti — 1967
 Azərbaycan SSR xalq artisti — 1989
 Azərbaycan Respublikası Prezidentinin fərdi təqaüdü — 11 iyun 2002
 "Şöhrət" ordeni — 10 noyabr 2004

 Filmoqrafiya 
 Azərbaycan elləri (film, 1976)
 Bakı bağları. Türkan (film, 2007)
 "Hacı Mail" nağılı... (film, 2005)
 Havalansın Xanın səsi (film, 2001)
 Sevil (film, 1970)
 Şur (film, 1967)
 Yenilməz batalyon (film, 1965)
 Yorulmamışam. Rövşən Behcət (film, 2007)

 İstinadlar 

 Xarici keçidlər 
 İslam Rzayevin doğum günüdür

Kateqoriya:Azərbaycan xanəndələri
Kateqoriya:II Fəxri Xiyabanda dəfn olunanlar
Kateqoriya:Füzuli rayonunda doğulanlar
Kateqoriya:Bakıda vəfat edənlər
Kateqoriya:Azərbaycan Respublikası Prezidentinin fərdi təqaüdçüləri
Kateqoriya:Birinci Fəxri xiyabanda dəfn olunanlar
Kateqoriya:XX əsr müğənniləri
Kateqoriya:XXI əsr müğənniləri